新樂府 古冢狐	戒豔色也
作者：白居易
朝代：唐

paragraphs: 古冢狐，妖且老，化爲婦人顏色好。
頭變雲鬟面變妝，大尾曳作長紅裳。
徐徐行傍荒村路，日欲暮時人靜處。
或歌或舞或悲啼，翠眉不舉花顏低。
忽然一笑千萬態，見者十人八九迷。
假色迷人猶若是，真色迷人應過此。
彼真此假俱迷人，人心惡假貴重真。
狐假女妖害猶淺，一朝一夕迷人眼。
女爲狐媚害即深，日長月增溺人心。
何況褒妲之色善蠱惑，能喪人家覆人國。
君看爲害淺深間，豈將假色同真色。